CELEX: 62013TN0110
Language: el
Date: 2013-02-23 00:00:00
Title: Υπόθεση T-110/13: Προσφυγή της 23ης Φεβρουαρίου 2013 — Δημοκρατία της Λιθουανίας κατά Ευρωπαϊκής Επιτροπής

4.5.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 129/23
            
         Προσφυγή της 23ης Φεβρουαρίου 2013 — Δημοκρατία της Λιθουανίας κατά Ευρωπαϊκής Επιτροπής
   (Υπόθεση T-110/13)
   2013/C 129/47
   Γλώσσα διαδικασίας: η λιθουανική
   
      Διάδικοι
   
   
      Προσφεύγουσα: Δημοκρατία της Λιθουανίας (εκπρόσωποι: D. Kriaučiūnas, R. Krasuckaitė και D. Skara)
   
      Καθής: Ευρωπαϊκή Επιτροπή
   
      Αιτήματα των διαδίκων
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση αριθ. FK/fa/D(2012)1707818 της Ευρωπαϊκής Επιτροπής, της 10ης Δεκεμβρίου 2012, καθόσον το χρεωστικό σημείωμα αριθ. 3241213460, το οποίο έχει προσαρτηθεί στην εν λόγω απόφαση, αφορά σχέδια των οποίων η εκτέλεση είχε ανατεθεί σε επιχειρήσεις που κηρύχθηκαν, εν συνεχεία, σε πτώχευση και να υποχρεώσει την Επιτροπή να επιστρέψει το ποσό των 3 148 549,66 ευρώ·
            
         
               —
            
            
               να ακυρώσει την απόφαση αριθ. FK/fa/D(2012)1707818 της Ευρωπαϊκής Επιτροπής, της 10ης Δεκεμβρίου 2012, καθόσον το χρεωστικό σημείωμα αριθ. 3241213460, το οποίο έχει προσαρτηθεί στην εν λόγω απόφαση, αφορά το σχέδιο αριθ. P27010010 και να υποχρεώσει την Επιτροπή να επιστρέψει το ποσό του 1 060 560,56 ευρώ·
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής, η προσφεύγουσα προβάλλει δύο λόγους ακυρώσεως, καθένας εκ των οποίων αφορά παραβίαση του δικαίου της Ευρωπαϊκής Ένωσης:
   
               1)
            
            
               Η Ευρωπαϊκή Επιτροπή, εκδίδοντας την προσβαλλόμενη απόφαση και μη επωμιζόμενη, από κοινού με τη Δημοκρατία της Λιθουανίας, τις ζημίες που προκλήθηκαν από τη διαχείριση των σχετικών με τη SAPARD κεφαλαίων ή, εν πάση περιπτώσει, μη εξετάζοντας το ζήτημα αυτό και μη παρέχοντας καμία αιτιολογία ως προς την άρνησή της να επωμισθεί, από κοινού με τη Δημοκρατία της Λιθουανίας, τις ζημίες, παρέβη το άρθρο 8, παράγραφος 2, του κανονισμού 1258/1999 (1), σε συνδυασμό με το άρθρο 73, παράγραφος 2, του κανονισμού 1605/2002 (2), με το άρθρο 87 του κανονισμού 2342/2002 (3) και με την αρχή της ειλικρινούς συνεργασίας την οποία καθιερώνει το άρθρο 4, παράγραφος 3, ΣΕΕ.
            
         
               2)
            
            
               Η Ευρωπαϊκή Επιτροπή, μη παρέχοντας, εγκαίρως, πληροφορίες σχετικά με τη δυνατότητα ακυρώσεως της οφειλής και διαγραφής της οικείας εταιρίας από τον κατάλογο των οφειλετών, παρέβη τη διάταξη σχετικά με την αμοιβαία διαβούλευση που περιλαμβάνεται στο σημείο 7.7.4 του μέρους ΣΤ της συμφωνίας πολυετούς χρηματοδοτήσεως σχετικά με το ειδικό πρόγραμμα αρωγής προς τη γεωργία και την αγροτική ανάπτυξη (SAPARD) (4), η οποία συνήφθη το 2001 μεταξύ της Δημοκρατίας της Λιθουανίας και της Ευρωπαϊκής Επιτροπής, σε συνδυασμό με την αρχή της ειλικρινούς συνεργασίας την οποία καθιερώνει το άρθρο 4, παράγραφος 3, ΣΕΕ.
            
         
      (1)  Κανονισμός (ΕΚ) 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής (ΕΕ 1999, L 160, σ. 103).
   
      (2)  Κανονισμός (ΕΚ, Ευρατόμ). 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ 2002, L 99, σ. 1· διορθωτικό στην ΕΕ 2007, L 99, σ. 18).
   
      (3)  Κανονισμός (ΕΚ, Ευρατόμ) 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ 2002, L 357, σ. 1· διορθωτικό στην ΕΕ 2005, L 345, σ. 35)
   
      (4)  Valstybės žinios, 29.8.2001, αριθ. 74-2589.